10. mail 1940 alanud sakslaste rünnak läbis suure osa Prantsusmaast viie päevaga, 24. maiks jõuti Dunkerque'i alla, mille kaudu britid ja prantslased olid alustanud oma vägede evakueerimist. Juuni algul lõikasid sakslased Maginot' liini ülejäänud Prantsusmaast ära. Algasid läbirääkimised vaherahu üle ning kapitulatsioonile kirjutati alla 22. juunil Compiègne'is. Kurioossel kombel oli selleks ajaks Maginot' liin ikka veel puutumatu ja selle vahvad kaitsjad ei tahtnud allaandmisest kuuldagi, sest nemad polnud jõudnud veel sõdima hakatagi. Tõsi, Itaalia sõtta astudes oli sealtpoolt tulnud rünnak just liinil olevate jõududega edukalt tagasi löödud.